
Nr. 467

AVIZ

asupra propunerii legislative pentru modificarea şi completarea Legii nr. 8/1996 privind dreptul de autor şi drepturile conexe
Cu adresa nr. 272 din 23 septembrie 2002, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă pentru modificarea şi completarea Legii nr. 8/1996 privind dreptul de autor şi drepturile conexe. 

În urma examinării, în şedinţa din data de 01 octombrie 2002, Comisia, cu unanimitate de voturi, a hotărât respingerea din următoarele considerente:

Iniţiativa legislativă are ca obiect principal de reglementare modificarea mai multor prevederi din Legea nr. 8/1996  privind dreptul de autor şi drepturile conexe.

Atribuţiile Oficiului Român pentru Drepturile de Autor privind constatarea săvârşirii contravenţiilor şi aplicarea sancţiunilor contravenţionale pentru piraterie în domeniile audio şi video sunt deja reglementate în Ordonanţa Guvernului nr. 45/2000 privind unele măsuri pentru combaterea producerii şi comercializării neautorizate a fonogramelor, aprobată prin Legea nr. 624/2001, şi în Ordonanţa Guvernului nr. 124/2000 pentru completarea cadrului juridic privind dreptul de autor şi drepturile conexe, prin adoptarea de măsuri pentru combaterea pirateriei în domeniile audio şi video, precum şi a programelor pentru calculator, aprobată prin Legea nr. 213/2002.

Introducerea unei dispoziţii asemănătoare în cuprinsul Legii nr. 8/1996 ar însemna crearea unui paralelism legislativ inutil, prin încălcarea totodată a prevederii art. 14 din Legea nr. 24/2000 privind nomele de tehnică legislativă pentru elaborarea actelor normative.

Regimul sumelor provenite din amenzile contravenţionale este deja reglementat prin Ordonanţa Guvernului nr. 2/2001 privind regimul juridic al contravenţiilor, aprobată prin Legea nr. 180/2002.

În ceea ce priveşte actualizarea amenzilor prevăzute la art. 140, 141, 142 şi 143 menţionăm că Oficiul Român pentru Drepturile de Autor a iniţiat un proiect de act normativ prin care se propune actualizarea amenzilor, proporţional cu gravitatea faptelor, corelată cu  cuantumul amenzilor realizată prin alte acte normative.

Menţionăm că facilităţile fiscale acordate pentru veniturile realizate din activităţile din domeniul dreptului de autor sunt deja reglementate şi sunt corelate cu regimul general de impozitare a veniturilor.

Rezultă că propunerea iniţiatorului, de modificare a alin. (2) al art. 150, creează un tratament discriminatoriu faţă de celelalte categorii profesionale.

PREŞEDINTE,

Prof. dr. Florin Georgescu
SECRETAR,

Dr. Daniel Ionescu

Experţi parlamentari:

Onete Alexandru

Popescu Luminiţa

